“สยามราช” เผยโรดโชว์ได้รับการตอบรับดี พร้อมเข้าเทรด mai พ.ย.นี้
“สยามราช” หรือ SR ผู้ดำเนินธุรกิจให้บริการงานวิศวกรรมก่อสร้างสถานีวัด-ระบบท่อส่งก๊าซธรรมชาติ ธุรกิจให้บริการที่เกี่ยวเนื่องกับก๊าซธรรมชาติสำหรับยานยนต์ เผยโรดโชว์เพื่อขาย IPO จำนวน 150 ล้านหุ้น ได้รับการตอบรับดี พร้อมเข้าเทรด mai พ.ย.นี้ โดยมี บล.อาร์เอชบี (ประเทศไทย) เป็นที่ปรึกษาทางการเงิน-ผู้จัดการการจำหน่าย
29 ต.ค. 2558

นายเกียรติ  วิมลเฉลา ประธานเจ้าหน้าที่บริหาร บริษัท สยามราช จำกัด (มหาชน) หรือ SR เปิดเผยว่า การเดินทางไปนำเสนอข้อมูล (โรดโชว์) ในเดือนต.ค.58 เพื่อเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 150 ล้านหุ้นให้กับนักลงทุนที่อาคารตลาดหลักทรัพย์แห่งประเทศไทย กรุงเทพฯ , อำเภอหาดใหญ่ จังหวัดสงขลา และอำเภอเมือง จังหวัดเชียงใหม่ ปรากฎว่าได้รับความสนใจจากนักลงทุนเป็นอย่างมาก และมั่นใจในพื้นฐานธุรกิจของบริษัทที่มีความแข็งแกร่ง อีกทั้งมีศักยภาพในการเติบโตได้อีกมากในอนาคต
ทั้งนี้ SR ดำเนินธุรกิจให้บริการงานวิศวกรรมก่อสร้างสถานีวัดและระบบท่อส่งก๊าซธรรมชาติ ธุรกิจให้บริการที่เกี่ยวเนื่องกับก๊าซธรรมชาติสำหรับยานยนต์ และธุรกิจออกแบบและจำหน่ายระบบปั๊มอุตสาหกรรมและระบบวิศวกรรมที่เกี่ยวข้องให้แก่โรงงานอุตสาหกรรมและโรงไฟฟ้า
ผนวกกับการขยายโครงข่ายระบบท่อส่งก๊าซธรรมชาติสายหลักและแผนกำลังการผลิตไฟฟ้าของประเทศไทยซึ่งมีแนวโน้มการใช้ก๊าซธรรมชาติเพื่อผลิตไฟฟ้าที่เพิ่มมากขึ้น จึงเป็นโอกาสทางธุรกิจของบริษัทในการเติบโตในอนาคต ในขณะที่ธุรกิจระบบปั๊มอุตสาหกรรมมีแนวโน้มสดใสจากการเพิ่มการเป็นตัวแทนจำหน่ายปั๊มอุตสาหกรรมแบรนด์ ITT Goulds Pumps จากบริษัทผู้ผลิตชั้นนำที่มีการใช้งานอย่างกว้างขวางในทุกกลุ่มอุตสาหกรรม ซึ่งทำให้บริษัทเชื่อมั่นว่าจะทำให้ได้รับคำสั่งซื้อเพิ่มขึ้น”นายเกียรติ  กล่าว
ด้านนายรัฐชัย  ธีระธนาวัฒน์ กรรมการผู้จัดการ ฝ่ายวาณิชธนกิจ บล.อาร์เอชบี (ประเทศไทย) ในฐานะที่ปรึกษาทางการเงินและผู้จัดการการจำหน่ายและรับประกันการจำหน่ายของ SR คาดว่าจะสามารถเปิดจองซื้อหุ้น IPO และเข้าจดทะเบียนในตลาดหลักทรัพย์เอ็ม เอ ไอ (mai) ได้ในเดือนพ.ย.นี้ ซึ่งผลจากการโรดโชว์ทั้งสามจังหวัดในช่วงที่ผ่านมาปรากฏว่าได้รับการตอบที่ดีจากนักลงทุน เพราะ SR มีความน่าสนใจในเชิงธุรกิจเนื่องจากเป็นงานวิศวกรรมเพิ่มมูลค่าแบบครบวงจร (Integrated and Value-added Engineering) ซึ่งทำให้ SR มีความเชี่ยวชาญเฉพาะด้านและแตกต่างจากบริษัทอื่น
ทั้งนี้ถึงแม้ว่าบริษัทจะเข้าจดทะเบียนในตลาดหลักทรัพย์ด้วยเกณฑ์ Market Capitalization Test แต่ในครึ่งปีแรกของปีนี้ บริษัทสามารถทำกำไรจากการดำเนินงานได้แล้วถึง 79.12 ล้านบาท จากปีก่อนที่ขาดทุนสุทธิจำนวน 53.31 ล้านบาท ส่วนตัวเลขการขาดทุนเป็นผลจากการบันทึกค่าใช้จ่ายที่เป็นรายการพิเศษทางบัญชี ซึ่งมีความแตกต่างจากบริษัทฯอื่นที่ไม่มีกำไร  จึงทำให้นักลงทุนเชื่อมั่น และให้ความสนใจในตัวธุรกิจของ SR เป็นอย่างมาก” นายรัฐชัย กล่าว